বাংলাদেশ, পাকিস্তান ও আফগানিস্তান থেকে ধর্মীয় নিপীড়নের শিকার সংখ্যালঘু বন্দিদের মুক্তি নিয়ে কেন্দ্রের মতামত জানতে চাইল হাইকোর্ট

ওয়েব ডেস্ক: বাংলাদেশ (Bangladesh), পাকিস্তান (Pakistan) ও আফগানিস্তান (Afghanistan) থেকে ধর্মীয় নিপীড়নের কারণে পশ্চিমবঙ্গের বিভিন্ন জেলে বন্দি সংখ্যালঘুদের মুক্তির বিষয়ে কেন্দ্রের অবস্থান জানতে চাইল কলকাতা হাইকোর্ট (Calcutta High Court)। শুক্রবার ভারপ্রাপ্ত প্রধান বিচারপতি সুজয় পাল ও বিচারপতি পার্থ সারথি সেন-এর ডিভিশন বেঞ্চ এই নির্দেশ দেয়।

আদালত কেন্দ্র ও রাজ্য উভয়কেই নির্দেশ দিয়েছে আগামী দু’সপ্তাহের মধ্যে এই বিষয়ে বিস্তারিত রিপোর্ট জমা দিতে, এই ধরনের বন্দিদের মুক্তির ক্ষেত্রে আইন অনুযায়ী কী ব্যবস্থা নেওয়া যেতে পারে, তা জানাতে হবে।

আরও পড়ুন: কলকাতা বিমানবন্দরের কাছে চলন্ত বাসে আগুন, আতঙ্কে যাত্রীরা

আবেদনকারী কুমারজ্যোতি তিওয়ারির দাবি, কেন্দ্রের আইনে স্পষ্ট বলা আছে—ধর্মীয় নিপীড়নের কারণে বাংলাদেশ, পাকিস্তান বা আফগানিস্তান থেকে কেউ ভারতে আশ্রয় নিলে তাদের জেলে বন্দি রাখা যাবে না। বরং মুক্তি দেওয়ারই কথা। কিন্তু রাজ্যের বিভিন্ন নিম্ন আদালতে নানা কারণে এদের জামিন বারবার খারিজ হচ্ছে।

বিচারপতি সুজয় পাল কেন্দ্রের আইনজীবীকে প্রশ্ন করেন, “যাদের ক্ষেত্রে এই নিয়ম প্রযোজ্য, যারা জেলে রয়েছেন, তাঁদের জন্য আপনারা কী পদক্ষেপ নিচ্ছেন?”

জবাবে কেন্দ্রের আইনজীবী জানান, “প্রথমে রাজ্য সরকার জানাক কতজন এই ধরনের বন্দি আছে। রিপোর্টের ভিত্তিতে কেন্দ্র পরবর্তী পদক্ষেপ নেবে।” তিনি আরও বলেন, “আইন অনুযায়ী এ ধরনের মামলার জন্য রাজ্যে ট্রাইব্যুনাল গঠন করার কথাও বলা হয়েছে, কিন্তু তা এখনো তৈরি হয়নি।”

হাইকোর্টের পর্যবেক্ষণ, এই বিষয়ে দ্রুত সমাধান প্রয়োজন, কারণ মানবিক দিক থেকেও বন্দিদের অবস্থান গুরুত্ব সহকারে বিবেচনা করা উচিত।